霹靂琴
作者：李廌
朝代：宋

paragraphs: 老桐初無異，憔悴輩散木。
良材固自信，終歲委空谷。
孤根聽霜霰，厥命寄樵牧。
雖云具宮徵，誰意望琴筑。
天公憐冤憤，霹靂驅怪伏。
蛟龍出蒼幹，電火燃裂腹。
造物一愍弔，爲惠在反覆。
神馳變廢物，瞻賞改舊目。
裂爲君子琴，日奏太古曲。
因知物興廢，尚爾轉禍福。
志士抱孤操，來者怳未卜。
壯年昧籌算，奚用定榮辱。